ענת דולב

ענת דולב (15 באפריל 1963 – 6 בפברואר 2016) הייתה מנחת טלוויזיה, שדרנית רדיו ועיתונאית ישראלית.

ביוגרפיה
דולב נולדה לדבורה וירון דולב, גדלה ברמת גן ובנעוריה למדה בבית הספר התיכון "אהל שם" שבעיר מגוריה.

שירתה בצה"ל כעורכת וכמגישה בתחנת הרדיו גלי צה"ל. לאחר סיום שירותה הצבאי, המשיכה לעבוד בתחנת הרדיו כאזרחית עובדת צה"ל. שם הגישה בין היתר את תוכניות הרדיו "טוב לשמוע" ואת מצעד הפזמונים העברי השנתי. במקביל, סיימה בהצטיינות לימודי תואר ראשון בספרות באוניברסיטת תל אביב. במשך תקופה מסוימת עבדה כמורה לספרות בבית הספר התיכון "מקיף יהוד". בהמשך, השתלמה בתקשורת באוניברסיטת ניו יורק.

ערכה והגישה גם בטלוויזיה תוכניות מוזיקה, אקטואליה ותרבות בערוץ הראשון, ונודעה בעיקר כמגישת תוכנית המוזיקה "עד פופ", לצידו של מנחם גרנית, מאמצע שנות ה-80. תוכניות טלוויזיה נוספות אותן הגישה היו, בין היתר, "להיט בראש", "פיצוחים", "המועדון" (בטלוויזיה החינוכית) ובמסגרת "מבט לחדשות" הגישה את מהדורת סוף השבוע.
שימשה גם ככתבת ועורכת בתחום הבריאות בעיתון "ידיעות אחרונות" ובשבועון לנוער "ראש אחד" ובתחילת שנות ה-90 הגישה את מהדורת החדשות "עדשה מקומית" בערוץ המקומי של חולון-בת-ים.

משנת 1987 עבדה כשדרנית בתחנת הרדיו רשת ב' של קול ישראל. שם הגישה תוכניות רבות כגון "צבע הכסף" ובשנת 2009 העלתה לראשונה תוכנית פנאי ברשת ב' "בשלוש עם ענת דולב" שזכתה לקהל מעריצים נרחב ובה הציגה את ענייני היום מזווית אישית. חלק גדול מהתוכנית הוקדש לתחום התרבות והספרות. בשנת 2012 עברה התוכנית לשש בערב ובתחילת 2015 חזרה לשעה שלוש.

בין ספטמבר 2005 לשלהי 2007 עבדה כראש מערך הדוברות של בית החולים שיבא. בהמשך חזרה לשדר ברשת ב' של קול ישראל.

דולב הנחתה מספר טקסים שנתיים של הענקת פרס ישראל ביום העצמאות, האזכרה הממלכתית ליום השואה והגבורה ביד ושם וכן אירועים במסגרת פסטיבל הסרטים הבינלאומי חיפה.

חיים אישיים
דולב הייתה במערכת יחסים עם המסעדן רימון בן-יקיר וכן הייתה נשואה לעופר קוך, ממנו התגרשה לאחר מספר שנים. התגוררה ברמת גן והותירה אחריה בן.

ב-6 בפברואר 2016, בגיל 53, נפטרה לאחר התמודדות ארוכה עם ניוון רב מערכתי (MSA). יומיים לפני מותה, ביום חמישי, 4 בפברואר, עוד הגישה את תוכניתה ברדיו מבלי שהמאזינים יכלו לחוש רמז כלשהו לעתיד לבוא. בימים ראשון ושני שלאחר פטירתה שודרו ברשת ב' שתי תוכניות לזכרה ובהמשך שודרה התוכנית "בשלוש" במשך 4 חודשים נוספים, במתכונת ובמשבצת השידור הקבועה שבהן הייתה ענת מגישה את תוכניתה.
ב-8 בפברואר 2016 היא הובאה למנוחות בבית הקברות מורשה ברמת השרון.

ב-13 בינואר 2017 נערך אירוע "קבלת שבת" במועדון צוותא בת"א לציון שנה ללכתה.

ב-21 בפברואר 2017 התקיים אירוע בשם "ציר החיים" לציון שנה לפטירתה, בבית העיתונאים על שם סוקולוב בתל אביב.

קישורים חיצוניים
 
 
 
 
 
  רועי כץ, פרידה מענת דולב, מתוך "מבט", הערוץ הראשון, 7 בפברואר 2016; בערוץ רשות השידור באתר YouTube

הערות שוליים

מנחות טלוויזיה ישראליות
שדרניות רדיו ישראליות
שדרני רדיו ישראלים
אזרחים עובדי צה"ל
דוברות ישראליות
דוברים ישראלים
מורות לספרות עברית
מורים לספרות עברית
בוגרות בית הספר אהל שם
בוגרי בית הספר אהל שם
בוגרות אוניברסיטת תל אביב
בוגרי אוניברסיטת תל אביב
סגל מעריב
סגל ידיעות אחרונות
חיילי גלי צה"ל
סגל תיכון מקיף יהוד
סגל קול ישראל
הערוץ הראשון: שדרניות ומנחות
עיתונאיות ישראליות
עיתונאים ישראלים
אישים הקבורים בבית הקברות מורשה
ישראליות שנולדו ב-1963
ישראלים שנולדו ב-1963
ישראליות שנפטרו ב-2016
ישראלים שנפטרו ב-2016